Η ταινία «**Ξενοδοχείο Grand Budapest»** (αγγλικά: ***The Grand Budapest Hotel***) είναι αμερικανική/γερμανική κωμωδία παραγωγής 2014. Ο Γουές Άντερσον σκηνοθέτησε και έγραψε το σενάριο το οποίο εμπνεύστηκε από τα γραπτά του Στέφαν Τσβάιχ. Πρωταγωνιστεί ο Ρέιφ Φάινς στο ρόλο ενός θυρωρού ξενοδοχείου, ο οποίος συνεργάζεται με έναν γκρουμ για να αποδείξει την αθωότητά του αφού έχει κατηγορηθεί για φόνο. Το καστ της ταινίας πλαισιώνουν οι Φ. Μάρεϊ Έιμπραχαμ, Έντουαρντ Νόρτον, Ματιέ Αμαλρίκ, Σίρσα Ρόναν, Έιντριεν Μπρόντι, Γουίλεμ Νταφόε, Τζεφ Γκόλντμπλαμ, Λέα Σεϊντού, Τζέισον Σουόρτσμαν, Τζουντ Λο, Τίλντα Σουίντον, Χάρβεϊ Καϊτέλ, Τομ Γουίλκινσον, Μπιλ Μάρεϊ, Όουεν Γουίλσον, Τόνι Ρεβελόρι και Μπομπ Μπάλαμπαν.

Η ταινία αποτελεί συμπαραγωγή της Μεγάλη Βρετανίας και της Γερμανίας και χρηματοδοτήθηκε από γερμανικές εταιρίες και οργανισμούς. Τα γυρίσματα πραγματοποιήθηκαν στη Γερμανία. Η πρεμιέρα της ταινίας πραγματοποιήθηκε το Φεβρουάριο του 2014 στο Διεθνές Φεστιβάλ Κινηματογράφου του Βερολίνου όπου και αποτέλεσε την εναρκτήρια ταινία του φεστιβάλ, κερδίζοντας την Αργυρή Άρκτο του Μεγάλου Βραβείου της Κριτικής Επιτροπής. Κυκλοφόρησε στους κινηματογράφους της Γερμανίας στις 6 Μαρτίου 2014, ενώ στο Ηνωμένο Βασίλειο και στις Ηνωμένες Πολιτείες στις 7 Μαρτίου 2014. Απέσπασε θετικά σχόλια από τους κριτικούς και έγινε μεγάλη εισπρακτική επιτυχία με τις συνολικές εισπράξεις να φτάνουν τα 173 εκατομμύρια δολάρια παγκοσμίως.

Έλαβε εννέα υποψηφιότητες για Όσκαρ, μεταξύ των οποίων για Καλύτερη Ταινία και Σκηνοθεσία και κατάφερε να κερδίσει τέσσερα σε τεχνικές κατηγορίες. Επίσης έλαβε έντεκα υποψηφιότητες για BAFTA κερδίζοντας πέντε και βραβεύτηκε με τη Χρυσή Σφαίρα Καλύτερης Ταινίας - Κωμωδία/Μιούζικαλ.

Πλοκή
-----

### Πρόλογος

Στο σήμερα, μια έφηβη κοπέλα προσεγγίζει το μνημείο ενός συγγραφέα σε ένα νεκροταφείο. Στα χέρια της κρατάει ένα βιβλίο που το έγραψε ένας χαρακτήρας γνωστός μόνο ως "Ο Συγγραφέας". Αρχίζει να διαβάζει ένα κεφάλαιο από το βιβλίο. Ο Συγγραφέας ξεκινά να διηγείται την ιστορία από το γραφείο του το 1985 σχετικά με ένα ταξίδι που έκανε στο Ξενοδοχείο Grand Budapest το 1968. Τοποθετημένο στην πλασματική Δημοκρατία της Ζουμπρόβκα, ένα ευρωπαϊκό κράτος των Άλπεων κατεστραμμένο από τον πόλεμο και τη φτώχεια, ο Νεαρός Συγγραφέας ανακαλύπτει ότι η απομονωμένη βουνοπλαγιά που βρίσκεται το ξενοδοχείο έχει περάσει δύσκολες στιγμές. Πολλές από τις λαμπερές εγκαταστάσεις του βρίσκονται τώρα σε κακή κατάσταση και οι επισκέπτες του είναι λιγοστοί. Ο Συγγραφέας γνωρίζει τον ηλικιωμένο ιδιοκτήτη του ξενοδοχείου, τον Ζίρο Μουσταφά και συμφωνούν να δειπνήσουν μαζί το απόγευμα. Στο δείπνο, ο κύριος Μουσταφά αφηγείται την ιστορία του: πως έγινε ο ιδιοκτήτης του ξενοδοχείου και το λόγο που είναι απρόθυμος να το κλείσει.

### Μέρος 1ο: Μεσιέ Γκουστάβ Χ.

Η ιστορία ξεκινά το 1932 κατά τη διάρκεια των ένδοξων ημερών του ξενοδοχείου, όταν ο νεαρός Ζίρο ήταν γκρουμ και μόλις είχε καταφτάσει στη Ζουμπρόβκα μετά την καταστροφή της πόλης του και την εκτέλεση ολόκληρη της οικογένειάς του. Η Ζουμπρόβκα βρίσκεται στα πρόθυρα του πολέμου, αλλά αυτό δεν απασχολεί καθόλου τον Μεσιέ Γκουστάβ Χ, τον αφοσιωμένο θυρωρό του Grand Budapest. Ο ιδιοκτήτης του ξενοδοχείου είναι άγνωστος και μεταφέρει μόνο σημαντικά μηνύματα μέσω του δικηγόρου και υποδιευθυντή Κόβακς. Όταν δεν εξυπηρετεί τις ανάγκες των πλούσιων πελατών του ξενοδοχείου ή δεν διευθύνει το προσωπικό του, ο Γκουστάβ φλερτάρει με αρκετές ηλικιωμένες κυρίες που επισκέπτονται το ξενοδοχείο για να απολαύσουν τις "εξαιρετικές υπηρεσίες" του. Μία από αυτές τις κυρίες είναι η Μαντάμ Σελίν Βιγενέβ "Μαντάμ Ντι" Ντεγκόφ ουντ Τάξις, με την οποία ο Γκουστάβ περνά τη νύχτα πριν την αναχώρησή της.

### Μέρος 2ο: Μαντάμ Σ.Β.Ντ.ο.Τ.

Ένα μήνα αργότερα, ο Γκουστάβ πληροφορείται ότι η Μαντάμ Ντ. πέθανε κάτω από μυστηριώδης συνθήκες. Παίρνει μαζί του τον Ζίρο και πηγαίνουν στην κηδεία της καθώς και στο άνοιγμα της διαθήκης της, όπου ο Κόβακς, που συμπτωματικά είναι ο εκτελεστής της διαθήκης, αποκαλύπτει ότι αφήνει στον Γκουστάβ έναν πολύτιμο πίνακα, *Το Αγόρι με το Μήλο*. Το γεγονός αυτό εξαγριώνει την οικογένεια της Μαντάμ Ντι. καθώς όλοι ήλπιζαν να αποκτήσουν τον πίνακα. Ο γιος της, Ντιμίτρι Ντεγκόφ ουντ Τάξις επιτίθεται στον Γκουστάβ. Με τη βοήθεια του Ζίρο, ο Γκουστάβ κλέβει τον πίνακα και επιστρέφει στο Grand Budapest, ασφαλίζοντάς τον στο χρηματοκιβώτιο του ξενοδοχείου. Κατά τη διάρκεια του ταξιδιού, ο Γκουστάβ κάνει μια συμφωνία με το Ζίρο: ως αντάλλαγμα για τη βοήθειά του, ο Γκουστάβ θα ορίσει τον Ζίρο κληρονόμο του. Σύντομα, ο Γκουστάβ συλλαμβάνεται και φυλακίζεται για τη δολοφονία της Μαντάμ Ντι, μετά από μαρτυρία του Σερζ Χ. του μπάτλερ της Μαντάμ Ντι. Στη φυλακή, ο Γκουστάβ βρίσκεται παγιδευμένος σε ένα κελί με σκληρούς εγκληματίες, αλλά κερδίζει το σεβασμό τους όταν σαπίζει στο ξύλο έναν από αυτούς επειδή αμφισβήτησε την αρρενωπότητά του.

### Μέρος 3ο: Τσεκ-πόιντ 19 Στρατόπεδο Ποινικού Εγκλεισμού

Ο Ζίρο βοηθά τον Γκουστάβ να δραπετεύσει από τη φυλακή, στέλνοντάς του μια σειρά από εργαλεία κρυμμένα μέσα σε κέικ που έφτιαξε η αρραβωνιαστικιά του Ζίρο, η Άγκαθα. Μαζί με μια ομάδα καταδίκων, συμπεριλαμβανομένου και του Λούντβιχ, ο Γκουστάβ σκάβει την έξοδό του από τη φυλακή μέσα από το ίδιο του το κελί. Η ομάδα καταφέρνει να αποφύγει τη σύλληψη όταν ένας από αυτούς θυσιάζει τον εαυτό του για να σκοτώσει μια μεγάλη μερίδα φρουρών. Ο Λούντβιχ και η ομάδα του δραπετεύουν με ένα αυτοκίνητο αφού πρώτα ευχηθούν καλή τύχη στους Γκουστάβ και Ζίρο. Ο Γκουστάβ τότε συμμαχεί με τον Ζίρο για να αποδείξουν την αθωότητά του.

### Μέρος 4ο: Η Κοινωνία των Σταυρωμένων Κλειδιών

Οι Γκουστάβ και Ζίρο διώκονται από τον ψυχρό δολοφόνο Τζ.Γκι. Τζόπλινγκ, ο οποίος εργάζεται για τον Ντιμίτρι και σκοτώνει τον Κόβακς όταν αυτός αρνείται να συνεργαστεί με τον Ντιμίτρι. Ο Γκουστάβ τηλεφωνεί τον Μεσιέ Ιβάν, έναν θυρωρό και μέλος της Κοινωνίας των Σταυρωμένων Κλειδιών, μία παράταξη θυρωρών που σκοπό έχουν να βοηθούν άλλα μέλη. Με τη βοήθεια του Ιβάν, οι Γκουστάβ και Ζίρο ταξιδεύουν σε ένα μοναστήρι όπου συναντιούνται με τον Σερζ, το μοναδικό άτομο που μπορεί να αθωώσει τον Γκουστάβ από τις κατηγορίες του φόνου, αλλά ο Σερζ στραγγαλίζεται από τον Τζόπλινγκ πριν αποκαλύψει μια σημαντική πληροφορία σχετική με τη δεύτερη διαθήκη της Μαντάμ Ντι. Κατά τη διάρκεια μιας διαμάχης τους, ο Ζίρο σπρώχνει τον Τζόπλινγκ από την άκρη ενός γκρεμού, σκοτώνοντάς τον και σώζει τον Γκουστάβ.

### Μέρος 5ο: Το Δεύτερο Αντίγραφο της Δεύτερης Διαθήκης

Πίσω στο Grand Budapest, το ξέσπασμα του πολέμου είναι επικείμενο και ο στρατός έχει επιτάξει το ξενοδοχείο και είναι στη διαδικασία μετατροπής του σε στρατώνα. Η Άγκαθα συμφωνεί να μπει μέσα στο ξενοδοχείο και να πάρει τον πίνακα αλλά ο Ντιμίτρι την ανακαλύπτει. Ακολουθεί ένα κυνηγητό και ανταλλαγή σφαιρών. Στη συνέχεια αποδεικνύεται η αθωότητα του Γκουστάβ μετά την ανακάλυψη του αντιγράφου της δεύτερης διαθήκης της Μαντάμ Ντι. την οποία αντέγραψε ο Σερζ πριν καταστραφεί και την έκρυψε στο πίσω μέρος του πίνακα. Η διαθήκη αυτή θα ίσχυε μόνο αν η Μαντάμ Ντι. είχε δολοφονηθεί. Η ταυτότητα του δολοφόνου της και το πως ο Γκουστάβ απέδειξε την αθωότητά του έμειναν ασαφής (αν και νωρίτερα στην ταινία ένα ύποπτο μπουκάλι που έγραφε στρυχνίνη πάνω, βρισκόταν στο γραφείο του Τζόπλινγκ). Η διαθήκη επίσης αποκαλύπτει ότι η Μαντάμ Ντι. ήταν η ιδιοκτήτρια του ξενοδοχείου. Άφησε το μεγαλύτερο μέρος της περιουσίας της, το ξενοδοχείο και τον πίνακα στον Γκουστάβ. Ο Γκουστάβ έγινε πλούσιος και όρισε τον Ζίρο ως το νέο θυρωρό του ξενοδοχείου.

### Επίλογος

Μετά τον πόλεμο και κατά τη διάρκεια ενός ταξιδιού με το τρένο πέρα από τα σύνορα, στρατιώτες επιθεωρούν τα χαρτιά του Γκουστάβ και του Ζίρο. Ο Ζίρο περιγράφει ότι ο Γκουστάβ συνοδεύτηκε έξω από το τρένο και πυροβολήθηκε μετά από την προσπάθειά του να υπερασπιστεί τον Ζίρο. Η Άγκαθα υποκύπτει στην "Πρωσική Γρίπη" και πεθαίνει δύο χρόνια αργότερα, το ίδιο και ο νεογέννητος γιος τους. Ο Ζίρο κληρονομεί την περιουσία του Γκουστάβ και ορκίζεται να συνεχίσει την κληρονομιά του στο Grand Budapest, αλλά μια κομμουνιστική ανάληψη της Ζουμπρόβκα καθώς και η φθορά του χρόνου σταδιακά αρχίζει να αφήνει το στίγμα τους τόσο στο ξενοδοχείο όσο και στον Ζίρο, ο οποίος αναγκάζεται να "δώσει" όλη του την περιουσία στην κυβέρνηση για να κρατήσει το ξενοδοχείο ανοιχτό. Ως μια δόση ειρωνείας, ο πίνακας για τον οποίο ο Ζίρο και ο Γκουστάβ πέρασαν τα πάνδεινα, τώρα είναι απλά καρφωμένος σε ένα τοίχο, ξεχασμένος και τοποθετημένος στραβά.

Πίσω στο 1968, ο κύριος Ζίρο Μουσταφά εξομολογεί στον Συγγραφέα ότι ο πραγματικός λόγος που δεν μπορεί να κλείσει το ξενοδοχείο δεν έχει να κάνει με την αφοσίωσή του στον Γκουστάβ αλλά επειδή είναι ο τελευταίος εναπομείναντας σύνδεσμός του με την αγαπημένη του Άγκαθα. Ο Νεαρός Συγγραφέας αργότερα αναχωρεί για τη Νότια Αμερική και δεν επιστρέφει ποτέ ξανά στο ξενοδοχείο. Ο Ζίρο λίγο καιρό αργότερα πεθαίνει.

Το 1985, ο Συγγραφέας ολοκληρώνει το διήγημά του δίπλα στον εγγονό του.

Επιστροφή στο σήμερα: το κορίτσι συνεχίζει να διαβάζει μπροστά στο άγαλμα του Συγγραφέα, ένα σημάδι ότι η ιστορία τόσο του Ζίρο και του Γκουστάβ όσο και του ξενοδοχείου θα συνεχίζει να ζει.

Ηθοποιοί και χαρακτήρες
-----------------------

* Ρέιφ Φάινς στο ρόλου του *Μεσιέ Γκουστάβ Χ.*
* Τόνι Ρεβελόρι στο ρόλο του *Νεαρού Ζίρο Μουσταφά*
* Έιντριεν Μπρόντι στο ρόλο του *Ντιμίτρι Ντεγκόφ ουντ Τάξις*
* Γουίλεμ Νταφόε στο ρόλο του *Τζ.Γκ. Τζόπλινγκ*
* Σίρσα Ρόναν στο ρόλο της *Άγκαθα*
* Έντουαρντ Νόρτον στο ρόλο του *Επιθεωρητή Χένκελς*
* Τζεφ Γκόλντμπλαμ στο ρόλο του *Υποδιευθυντή Βίλμος Κόβακς*
* Φ. Μάρεϊ Έιμπραχαμ στο ρόλο του *Ηλικιωμένου Ζίρο Μουσταφά*
* Ματιέ Αμαλρίκ στο ρόλου του *Σερζ Χ.*
* Τζουντ Λο στο ρόλο του *Συγγραφέα*
* Χάρβεϊ Καϊτέλ στο ρόλο του *Λούντβιχ*
* Μπιλ Μάρεϊ στο ρόλο του *Μεσιέ Ιβάν*
* Λέα Σεϊντού στο ρόλο της *Κλοτίλντ*
* Τζέισον Σουόρτσμαν στο ρόλο του *Μεσιέ Ζαν*
* Τίλντα Σουίντον στο ρόλο της *Μαντάμ Σελίν Βιγενέβ "Μαντάμ Ντι" Ντεγκόφ ουντ Τάξις*
* Τομ Γουίλκινσον στο ρόλο του *Συγγραφέα*
* Όουεν Γουίλσον στο ρόλο του *Μεσιέ Τσακ*
* Μπομπ Μπάλαμπαν στο ρόλο του *Μ. Μάρτιν*

Box office
----------

Με προϋπολογισμό 31.000.000 δολάρια, η ταινία *Ξενοδοχείο Grand Budapest* έκανε άνοιγμα τριημέρου στη Γερμανία με 800.000 ευρώ σε εισπράξεις ενώ συνολικά συγκέντρωσε 7,8 εκατομμύρια ευρώ. Στη Μεγάλη Βρετανία οι εισπράξεις το πρώτο σαββατοκύριακο έφτασαν το 1,2 εκατομμύριο λίρες ενώ τα συνολικά έσοδα άγγιξαν τις 11,9 εκατομμύρια λίρες. Στις Ηνωμένες Πολιτείες η ταινία έκανε άνοιγμα τριημέρου στην 6η θέση με 8,5 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 59,3 εκατομμύρια δολάρια ενώ στον υπόλοιπο κόσμο συγκέντρωσε 113,7 εκατομμύρια δολάρια. Παγκοσμίως απέφερε 173 εκατομμύρια δολάρια.

Βραβεία & Υποψηφιότητες
-----------------------

|
|  |
| Βραβείο | Κατηγορία | Υποψήφιος | Αποτέλεσμα |
| Όσκαρ | Καλύτερη Ταινία |  | Υποψηφιότητα |
| Σκηνοθεσία | Γουές Άντερσον | Υποψηφιότητα |
| Πρωτότυπο Σενάριο | Γουές Άντερσον | Υποψηφιότητα |
| Μουσική | Αλεξάντρ Ντεσπλά | Νίκη |
| Φωτογραφία | Ρόμπερτ Γιόμαν | Υποψηφιότητα |
| Μοντάζ | Μπάρνεϊ Πίλινγκ | Υποψηφιότητα |
| Σχεδιασμός Παραγωγής | Άνταμ Στοκχάουζεν &΄Αννα Πίνοκ | Νίκη |
| Σχεδιασμός Κοστουμιών | Μιλένα Κανονέρο | Νίκη |
| Μακιγιάζ & Κομμώσεις | Φράνσις Χάνον & Μαρκ Κουλιέρ | Νίκη |
| Χρυσές Σφαίρες | Καλύτερη Ταινία - Κωμωδία/Μιούζικαλ |  | Νίκη |
| Σκηνοθεσία | Γουές Άντερσον | Υποψηφιότητα |
| Σενάριο | Γουές Άντερσον | Υποψηφιότητα |
| Α' Ανδρικού Ρόλου - Κωμωδία/Μιούζικαλ | Ρέιφ Φάινς | Υποψηφιότητα |
| BAFTA | Καλύτερη Ταινία |  | Υποψηφιότητα |
| Σκηνοθεσία | Γουές Άντερσον | Υποψηφιότητα |
| Πρωτότυπο Σενάριο | Γουές Άντερσον | Νίκη |
| Α' Ανδρικού Ρόλου | Ρέιφ Φάινς | Υποψηφιότητα |
| Μουσική | Αλεξάντρ Ντεσπλά | Νίκη |
| Φωτογραφία | Ρόμπερτ Γιόμαν | Υποψηφιότητα |
| Μοντάζ | Μπάρνεϊ Πίλινγκ | Υποψηφιότητα |
| Σχεδιασμός Παραγωγής | Άνταμ Στοκχάουζεν &΄Αννα Πίνοκ | Νίκη |
| Σχεδιασμός Κοστουμιών | Μιλένα Κανονέρο | Νίκη |
| Μακιγιάζ & Κομμώσεις | Φράνσις Χάνον & Μαρκ Κουλιέρ | Νίκη |
| Ήχος | Γουέιν Λέμερ, Κρίστοφερ Σκαραμπόσιο & Πολ Βντότσακ | Υποψηφιότητα |
| Screen Actors Guild Awards | Καλύτερη Ερμηνεία από Καστ |  | Υποψηφιότητα |
|

Παραπομπές
----------

1. ↑  www.film4.com/reviews/2014/the-grand-budapest-hotel.
2. ↑  www.filmaffinity.com/en/film817968.html.
3. ↑  www.indiewire.com/article/wes-andersons-dp-robert-yeoman-on-bringing-the-grand-budapest-hotel-to-life-20150104.
4. ↑  *filmportal.de*. 7260a4233aaf49f9b0616778bd67ae00. Ανακτήθηκε στις 21  Οκτωβρίου 2020.
5. ↑  nmhh.hu/dokumentum/166259/premierfilmek\_forgalmi\_adatai\_2014.xlsx.
6. ↑  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
7. ↑  *The American Film Institute Catalog of Motion Pictures*. 70648. Ανακτήθηκε στις 26  Οκτωβρίου 2020.
8. 1 2  (Αγγλικά) *Academy Awards Database*. 4606. Ανακτήθηκε στις 26  Οκτωβρίου 2020.
9. 1 2  *filmportal.de*. 7260a4233aaf49f9b0616778bd67ae00. Ανακτήθηκε στις 26  Οκτωβρίου 2020.
10. ↑  (Γερμανικά) *Λεξικό παγκόσμιων κινηματογραφικών ταινιών*. Zweitausendeins. 543361. Ανακτήθηκε στις 26  Οκτωβρίου 2020.
11. ↑  «Wes Anderson's *The Grand Budapest Hotel* to Open the 64th Berlinale». Berlin International Film Festival. 5 Νοεμβρίου 2013. Αρχειοθετήθηκε από το πρωτότυπο στις 23 Μαρτίου 2014. Ανακτήθηκε στις 30 Δεκεμβρίου 2014.
12. ↑  «World Premiere in Berlin: Studio Babelsberg Production *The Grand Budapest Hotel* to Open the 64th Berlinale». Babelsberg Studio. 5 Νοεμβρίου 2013. Αρχειοθετήθηκε από το πρωτότυπο στις 18 Οκτωβρίου 2014. Ανακτήθηκε στις 30 Δεκεμβρίου 2014.
13. ↑  «World premiere of Wes Anderson's *The Grand Budapest Hotel* to open Berlinale 2014». *Screen Daily*. Screen International. 5 Νοεμβρίου 2013. Ανακτήθηκε στις 30 Δεκεμβρίου 2014.
14. ↑  «Wes Anderson's *The Grand Budapest Hotel* to Open the 64th Berlinale». *berlinale.de*. Αρχειοθετήθηκε από το πρωτότυπο στις 23 Μαρτίου 2014. Ανακτήθηκε στις 30 Δεκεμβρίου 2014.
15. ↑  «Prizes of the International Jury». *berlinale.de*. Αρχειοθετήθηκε από το πρωτότυπο στις 16 Δεκεμβρίου 2006. Ανακτήθηκε στις 30 Δεκεμβρίου 2014.
16. ↑  «Ξενοδοχείο Grand Budapest στο Rotten Tomatoes». Rotten Tomatoes. Ανακτήθηκε στις 30 Δεκεμβρίου 2014.
17. 1 2 3 4  «Ξενοδοχείο Grand Budapest στο Box Office Mojo». *Box Office Mojo*. Ανακτήθηκε στις 30 Δεκεμβρίου 2014.
18. 1 2  «The 87th Academy Awards». oscars.org. Ανακτήθηκε στις 21 Ιανουαρίου 2015.
19. 1 2  «BAFTA Awards». *bafta.org*. Ανακτήθηκε στις 21 Ιανουαρίου 2015.
20. 1 2  «Golden Globe Nominations 2015». hfpa.org. Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 30 Δεκεμβρίου 2014.
21. ↑  The Numbers. «Ξενοδοχείο Grand Budapest στο The Numbers». *The Numbers*. Ανακτήθηκε στις 30 Δεκεμβρίου 2014.
22. 1 2  «Ξενοδοχείο Grand Budapest στο Box Office Mojo - Foreign». *Box Office Mojo*. Ανακτήθηκε στις 30 Δεκεμβρίου 2014.
23. ↑  «The 21st Annual Screen Actors Guild Awards». sagawards.org. Ανακτήθηκε στις 20 Δεκεμβρίου 2014.

Εξωτερικοί σύνδεσμοι
--------------------

* Επίσημη ιστοσελίδα
* Ξενοδοχείο Grand Budapest στο IMDb

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Γουές Άντερσον |
| --- |
|  |
| Σκηνοθεσία και σενάριο | 

|  |  |
| --- | --- |
| Μεγάλου Μήκους | 
* *Bottle Rocket* (1996)
* *Rushmore* (1998)
* *The Royal Tenenbaums* (2001)
* *The Life Aquatic with Steve Zissou* (2004)
* *The Darjeeling Limited* (2007)
* *Fantastic Mr. Fox* (2009)
* *Moonrise Kingdom* (2012)
* *The Grand Budapest Hotel* (2014)
* *Isle of Dogs* (2018)
* *Η Γαλλική Αποστολή* (2021)
* *Asteroid City* (2023)
 |
|  |
| Μικρού Μήκους | 
* *Bottle Rocket* (1992)
* *Hotel Chevalier* (2007)
* *Castello Cavalcanti* (2013)
 |

 |
|  |
| Μόνο παραγωγή | 
* *The Squid and the Whale* (2005)
* *She's Funny That Way* (2014)
 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |